Norges mest fornøyde bileiere kjører...
For første gang er det luksuriøse bilmerket Lexus, som er eid av Toyota, med i kåringen over bilmerkene eierne selv er mest fornøyd med. Den japanske produsenten går rett til topps i sitt første forsøk. Lexus er et lite bilmerke i Norge, og er derfor vanligvis ikke med i undersøkelsen. Lexus har selv bekostet deltakelsen i undersøkelsen, opplyser bladet Motors redaktør Svein Ola Hope. Utover dette er Lexus behandlet på lik linje med alle andre merker i undersøkelsen. Fjorårsvinner Audi henvises til tredjeplass og BMW beholder sin annenplass i AutoIndex-oversikten, som nylig ble publisert i magasinet Motor. Fiat har størst fremgang, mens Opel, Suzuki og Saab går mest tilbake. Dette er en årlig spørreundersøkelse hvor bileiere over hele Norden blir spurt om sitt forhold til bilen de kjører. SE TABELLEN OVER ALLE BILMERKENE NEDERST I ARTIKKELEN!Svarene er delt inn i fire kategoriserer: * Kjøreopplevelse (40%) * Forhandler og kjøpsopplevelse (20%) * Service/verksted (20%) * Lojalitet til merket (20%) Redaktør i bladet Bil, Stein Pettersen, er ikke overrasket over resultatet de norske bileierne gir. - Det er ganske få Lexus-forhandlere og få personer som eier Lexus foreløpig. Det er og skal være litt eksklusivt. Man får det man betaler for. De har i tillegg en planmessig jobbing med kundetilfredshet og har forstått at det er viktig. Det er typisk for Lexus at de kommer høyt på slike typer målinger verden over, sier han. Lexus er Norges 22. største bilmerke, med 179 solgte eksemplarer hittil i år. Nummer en i Norge - Toyota - har til sammenlikning solgt 4687 eksemplarer per utgangen av mars 2012. «Storselgeren» av Lexus-modellene er den hybride kompaktmodellen CT200h. Les vårtest av Lexus CT200h her.Alle de tre merkene på topp tre er det Pettersen karakteriserer som premium-biler. - De som kjøper disse bilene velger bil ofte ut ifra lojalitet, og at de ønsker en bil som sier noe om dem. De forskjellige bilmerkene har sine verdier som de uttrykker. Mer dedikerte bileiere vil forsvare «sitt merke» i større grad. Alle de på topp tre har hatt fokus på lojalitet og kundetilfredshet de siste årene, i et marked som har vært svakt synkende, mener han. - Lexus har nok gjort det bra på grunn av at mange som ikke har hatt premium-bil tidligere har kjøpt den nye og litt billigere modellen CT200h. Kunder som kommer fra andre merker vil nok få en god opplevelse i møte med deres rendyrkede filosofi. Sammen med nykommeren Lexus er det Mercedes som har gjort et byks oppover på poengskalaen siden sist. Mest nedover har det gått med Suzuki og Saab, med henholdsvis 2,5 og 3,7 prosent. - Det er jo innlysende at det går nedover med Saab etter konkursen. Det har vært mye usikkerhet, de klarer ikke å levere og har ikke oppfylt garantier. Suzuki har tatt over distribusjon av Fiat og Alfa Romeo og det kan hende at det er et resultat av dette.I mange år er det Toyota som har dominert NAF Motors eiertilferdshetsundersøkelse. Blant annet i 2010 og året før toppet den japanske produsenten. Men i fjor måtte produsenten klyve ned fra pallen, etter turbulente år med blant annet en rekke tilbakekallingsaksjoner verden over. Også i årets undersøkelse er Toyota på fjerdeplass. - Er dette en god test? - Ja, det er en grei undersøkelse som har vært gjennomført i flere år i mange land. Det er klart at det alltid vil være et utvalg, så noen eksakt vitenskap er det ikke, men det gir en god indikasjon hvordan bilmerkene utvikler seg fra år til, sier Stein Pettersen til VG.
17.000 norske bileiere har talt: Lexus trykker gassen i bånn, mens Saab er på vei inn i garasjen!